ኒኮላስ ማዱሮ ለአራተኛ ጊዜ ፕሬዚዳንት ሆነዉ ተመረጡ
የቬንዙዌላው ፕሬዚዳንት ኒኮላስ ማዱሮ ለአራተኛ ጊዜ የፕሬዚዳንትነት ምርጫን አሸንፈዋል፡፡ቬንዙዌላውያን እሁድ ባካሄዱት ፕሬዚዳንታዊ ምርጫ 90 ከመቶ ያህሉ የድምጽ ውጤት ተለይቶ መቆጠሩን፤ በምርጫ ውጤቱ መሰረትም የ55 ዓመቱ የሀገሪቱ ፕሬዝዳንት ኒኮላስ ማዱሮ ዳግም ማሸነፋቸውን የቬንዙዌላ ብሄራዊ ምርጫ ካውንስል ይፋ አድርጓል፡፡እንደ የምርጫ ካውንስሉ ሀላፊ ቲቢሳይ ሉኬና ገለጻ ከሆነ 5.8 ሚሊዮን የምርጫው ተሳታፊዎች ማለትም 67.7 ያህሉ ሚስተር ማዱሮን ቀጣይ ፕሬዝዳንታችን አንተው ነህ ብሏቸዋል ነው ያሉት፡፡1.8 ሚሊዮን ማለትም 21.2 ከመቶ የሚሆኑ የምርጫው ተሳታፊዎች ደግሞ የማዱሮ ዋነኛ ተቀናቃኝ ሄንሪ ፋልከንን መምረጣቸውን ነው ያሳወቁት፡፡የማዱሮ ዋነኛ ተቀናቃኝ የፖሊቲካ ድርጅት መሪው ሚስቴር ፋልከን ምርጫው በድራማ የታጀበ በመሆኑ ይፋ የሆነውን የምርጫውን ውጤት እንደማይቀበሉት አሳውቋል ሲል ቢቢሲ በድረ ገጹ አስፍሯል፡፡ሚስተር ፋልከን የዚህኛውን የምርጫ ሂደት እውቅና የማንሰጠው በመሆኑ ሌላ ምርጫ በቬንዙዌላ እንዲደረግ ጥሪ እናቀርባለን ሲሉም ነው ለቢቢሲ የተናገሩት፡፡ሚስተር ፋልከን የምርጫ ካውንስሉ ሆን ብሎ ለፕሬዝዳንት ማዱሮ በማድላቱ የድምጽ ማጭበርበር ተግባርን አከናውኗል ነው የሚሉት፡፡የቬንዜዌላ መንግስት ሀላፊዎች ምርጫው ፍጹም ፍትሃዊ እና ዴሞክራሲያዊ እንደነበር ነገር ግን ተቃዋሚዎቹ የምርጫ አድማ እንዲደረግ ሲያነሳሱ መቆየታቸውን ገልጸዋል፡፡የአሜሪካ መንግስት ለቬንዙዌላው የምርጫ ውጤት እውቅና እንደማይሰጡት ነው ያሳወቁት፡፡ፕሬዚዳንት ትራምፕ በተባበሩት መንግስታት ድርጅት የዩኤስ ተልእኮ ቲዊተር ገጽ ላይ እንዳሰፈሩት የቬንዙዌላውን የምርጫ ውጤት ዴሞክራሲን እንደመሳደብ ነው ብለውለታል፡፡በቀጣይ ወርሃ ታህሳስ ይደረጋል ተብሎ ቀነ ቀጠሮ ተይዞለት የነበረው የቬንዜዌላ ምርጫ ከታቀደለት ጊዜ አስቀድሞ መደረጉ በራሱ ምርጫውን ለማጭበርበር የተደረገ ሴራ ተደርጎ በበርካቶች ተገምቷል፡፡የሚስተር ፋልከኑ ዴሞክራቲክ ዩኒቲ ኮሉዥን ገዢው መንግስት ተፎካካሪ የፖሊቲካ ድርጅቶችን ለመከፋፈል የተጠቀሙበት ሴራ ነው ብለውለታል፡፡ሌሎች ሁለት ተቃዋሚ የፖሊቲካ ድርጅቶችም ሆን ተብሎ እራሳቸውን ከምርጫ እንዲያገሉ እና ሀገር ጥለው እንዲሰደዱ ተደርገዋል ይለናል የሲኤንኤን ዘገባ፡፡በእርግጥ በአሁኑ የምርጫ ፉክክር ላይ ሌሎች ውስን ተቃዋሚ የፖሊቲካ ድርጅቶች በምርጫው ተሳትፈዋል፡፡ለፕሬዚዳንት ማዱሮ ሁነኛ ተፎካካሪ ሆኖ የቀረበው ግን የቀድሞው ፕሬዚዳንት ሁጎ ቻቬዝ የመንግስት አስተዳድር ስር የሰራው ሄንሪ ፋልከን ነው፡፡ሚስተር ፋልከን ከፕሬዚዳንት ማዱሮ ጋር ተመሳሳይ የሶሺዮ ኢኮኖሚ ርዕዮተ ዓለም የሚያራምዱ ቢሆንም በአስተዳደራዊ ጉዳዮች ላይ ሊስማሙ ባለመቻላቸው በ2010 ላይ የተቃዋሚዎችን ጎራ ተቀላቅለዋል፡፡እናም ይላሉ ሚስተር ፋልከን፤ ከምርጫ አድማው ውጭ አብዛኛው ቬንዙዌላውያን የማዱሮን ከፕሬዚዳንትነት ወንበር ላይ መውረድን ይሻሉ፡፡ሌሎች የቬንዙዌላ ተቃዋሚ የፖሊቲካ ድርጅቶችም ሚስተር ማዱሮን ቲያትርኛው ብለው ይጠሩአቸዋል፡፡የቬንዙዌላ ገዢው ፓርቲ ያለ ማዱሮ ለአሸናፊነት የተጠበቀ የፖሊቲካ ፓርቲም ሆነ ግለሰብ የለም ቢሉም የአውሮፓ ህብረት፣ ዩኤስ እና የቬንዙዌላ ጎረቤት ሀገራት ምርጫው በዴሞክራሲ የተነገደበት በመሆኑ አንቀበልም ነው ያሉት፡፡በቬንዙዌላ በአሁን ጊዜ ድህነት ነግሶ 70 ከመቶው የሀገሪቴ ህጻናት ለምግብ እጦት እንደሚዳረጉ ጥናቶች ያመላክታሉ፡፡በሀገር ቤት ባለው ክፉ ሁኔታ የተነሳም ሚሊዮኖች ወደ ጎረቤት ሀገራት ብራዚል እና ኮሎምቢያ መኮብለላቸውን ቢቢሲ እና ሲኤንኤን ዘግበውታል፡፡